Vigtig sejr til BR66s fynsserieherrer | Kerteminde | Fyens.dk
Vigtig sejr til BR66s fynsserieherrer
Håndbold: Herre Fynsserie BR66-Thurø 29-21 (16-15).
BR66 fik tirsdag aften to meget vigtige point i herrernes Fynsserie, da gæsterne fra Thurø blev sendt hjem med et nederlag på 29-21, men forud var gået en kamp, hvor begge hold havde deres stærke perioder.
Således var Thurø det dominerende hold i de første 20 minutter, hvor gæsterne var foran med 13-9 inden især hjemmeholdets forsvar vågnede op og sammen med målmand Kim Støckel fik standset gæsternes lette scoringer. Dermed lykkedes for BR66 at få først kontakt og til slut en smal halvlegsføring på 16-15.
Straks i anden halvleg blev Kim Støckel skadet og Anders Klausen kom atter på mål. Og denne gang fik han godt fat i Thurøs skytter, som holdt en scoringspause på næsten 18 minutter midt i halvlegen og først scorede på straffekast til slut da kampen var afgjort.
Målscorere: Henrik Vilhelmsen 7, Hjalte Hartmann 6, Per Lindemann 5, Martin Andersen og Jacob Lorenzen 4, Jesper Kyed 2 samt Lasse Nielsen 1.(BEN)